
REFERATUL DE APROBARE A PROIECTULUI DE HOTĂRÂRE
privind aprobarea Studiului de Fezabilitate și a indicatorilor tehnico economici pentru obiectivul de investiţii ,, Retehnologizare/reabilitare rețea primară de termoficare în Municipiul Timișoara. Etapa 1(zona centrală și zona Constantin cel Mare)”
I. Descrierea situatiei actuale
Operarea sistemului centralizat de alimentare cu căldură, până la nivelul consumatorilor (clădirile acestora), a fost concesionată către Compania Locală de Termoficare COLTERM S.A. în baza Contractului de Concesiune aprobat prin HCL nr.216 / 30.05.2006 a Consiliului Local Timișoara. 

În prezent, Compania Locală de Termoficare COLTERM S.A. Timișoara este operatorul întregului sistem centralizat de alimentare cu căldură din Municipiul Timișoara - producere, transport, distribuție în conformitate cu prevederile Legii 325/2006 activitatea de producere, transport, distribuție și furnizare energie termică, supunându-se reglementării și monitorizării de către autoritatea de reglementare în domeniu. 

Sursele principale de producere a energiei termice aflate în exploatare sunt: CT Centru Timișoara și CET Sud Timișoara, care funcționează interconectat.   

În situaţia actuală de funcţionare alimentarea zonei de nord a Municipiului Timişoara cu agent termic produs în CET Sud, nu este posibilă datorită incapacităţii de transfer debit în zona de nord, cauzate de pierderile mari de presiune în reţeaua primară de termoficare, care vizează tronsonul nereabilitat aferent obiectului 1. In viitor se urmăreşte transferul unui debit de agent termic de 1910 t/h din CET Sud în zona de nord a Municipiului, prin reţeaua de conducte aferentă obiectului 1, rezultând o viteză de 2.85 m/s prin traseul existent de DN500, valoare mult peste intervalul de viteze optim recomandat cuprins între 0.5 şi 2.0 m/s. Altfel spus, tronsoul de conducte aferent obiectului 1 nu poate transfera un debit mai mare de agent termic decât cel preconizat în situaţia actuală de funcţionare.

Pentru eliminarea acestui inconvenient se impune mărirea diametrului de conductă aferent obiectului 1 de la cel existent 2xDN500 la 2xDN600, astfel viteza de circulaţie prin reteaua de conducte aferentă obiectului 1 va fi de 1.98 m/s.
Obiectul 2 cuprinde reabilitarea traseului de termoficare cuprins intre caminul de la intersectia dintre strada Constantin cel Mare si strada Divizia 9 de Cavalerie pana la caminul de la intersectia dintre strada Constantin cel Mare si strada Ecoului, racordurile catre PT38 si PT 39 pana la caminul de la intersectia dintre strada Holdelor si strada Sf. Apostoli Petru si Pavel. Tot in obiectul 2 este cuprins si traseul dintre caminul situat pe strada Perlei (in fata PT 28) si  PT27. Obiectul este compus dintr-un număr de 9 tronsoane.
Lungimea de traseu a rețelelor de transport ce se preconizează a fi reabilitată este de 3,693 km.
La alegerea tronsoanelor/porțiunilor/ramurilor de rețele termice propuse pentru reabilitare s-a avut în vedere următoarele elemente: 

· numărul de avarii înregistrate pe tronsoanele/ramurile de rețea primară, respectiv secundară ce nu au fost reabilitate până în prezent. 
· numărul consumatorilor afectați de avariile produse în tronsoanele de rețea primară și secundară nereabilitate până în prezent. Gradul de conectare a consumatorilor la ramurile de rețele secundare nereabilitate până în prezent și care trebuie să fie de minim 50%.
Studiul de Fezabilitate pentru obiectivul ,, Retehnologizare/reabilitare rețea primară de termoficare în Municipiul Timișoara. Etapa 1(zona centrală și zona Constantin cel Mare)” a fost realizat de către SC „Colterm” SA și înaintat revizuit prin adresa nr.RE2020-634/07.04.2020 către Primăria Municipiului Timişoara - Direcţiei Generale de Drumuri Poduri Parcaje şi Reţele de Utilităţi, în vederea aprobării acestuia în plenul Consiliului Local şi demararea investiţiei.
II. Obiectivele preconizate a fi atinse prin realizarea investiţiei publice
În prioritizarea lucrărilor propuse și analizate în studiu s-a ținut seama de următoarele considerente: 

· Realizarea lucrărilor prevăzute în Master Plan pentru atingerea performanțelor stabilite în acesta, în principal starea normală de confort a consumatorilor, prin asigurarea nivelului normal de presiune în sistemul primar pentru asigurarea debitelor de agent primar și deci a cantității de căldură și la punctele termice situate în zonele de margine a sistemului primar de rețele termice. 

· Reducerea pierderilor de căldură din rețele termice la valoarea minim posibil tehnic, ținând seama de configurația și dimensiunea sistemului.

· Reducerea consumului de energie electrică al echipamentelor din SACET (pompele de termoficare și a echipamentelor de dedurizare și adaos în rețeaua primară de conducte).

· Crearea condițiilor pentru creșterea numărului de consumatori racordați la sistemul centralizat de alimentare cu căldură, prin asigurarea unui serviciu de calitate consumatorilor și creșterea competitivității SACET. 

· Reducerea impactului execuției lucrărilor asupra infrastructurii municipiului;

· Posibilitățile  de circulație in oraș pe perioada execuției lucrărilor;.

· Creșterea siguranței SACET și diminuarea costurilor de mentenanță.

III. Alte informatii - Nu este cazul.

      IV. Concluzii

Prin urmare, în conformitate cu art.139 și art.196 alin. 1 lit. a) din OUG nr.57/03.07.2019 privind Codul administrativ, în conformitate cu prevederile Legii nr.51/2006 (republicata) a serviciilor comunitare de utilități publice, cu completările şi modificările în vigoare, și a Legii nr. 241/2006 (republicată), cu completările şi modificările în vigoare, a serviciului de alimentare cu apa și de canalizare, care stabilește cadrul instituțional și unitățile legale precum și obiectivele specifice, competente și instrumente pentru stabilirea, organizarea, administrarea, finanțarea și monitorizarea serviciilor comunitare de utilități publice, inclusiv serviciul public de furnizare agent termic supun spre dezbatere şi aprobare proiectul de hotărâre privind aprobarea obiectivului de investiţii ,, Retehnologizare/reabilitare rețea primară de termoficare în Municipiul Timișoara. Etapa 1(zona centrală și zona Constantin cel Mare)”, îndeplineşte condițiile pentru a fi supus dezbaterii și aprobării plenului consiliului local. 

